定光禪院
作者：葛勝仲
朝代：宋

paragraphs: 雲巖五花樹，下臨碧玉潭。
泛泛石溜中，此獨潴揉藍。
潭底玉石響，聲如奏韶咸。
名從襄陽樣，山神固不甘。
姓字汙山谷，貞元歲所鑱。
我來事登覽，云有神龍潛。
驕陽虔禬禱，膏乳一境霑。
靈祠錫碩號，丹雘飛楹簷。
僧廬鎖深閟，靈境超塵凡。
懸瀑二十丈，銀河掛高巖。
飛流濺珠琲，餘潤霑松杉。
震響洶朝夕，數里聲不殱。
禪客伴幽討，高下皆窮探。
猿鶴不足數，俗駕從譏嫌。
何當叨龍宮，寶方求玉函。